SA kyk na Brics-bank vir hulp | Netwerk24
Deur Elvira Wood 06 April 2020 07:31
Suid-Afrika kan tot $1 miljard by die Nuwe Ontwikkelingsbank leen.Foto: Elvira Wood
Business Day berig dat Dondo Mogajane, direkteur-generaal van die tesourie, in 'n onderhoud gesê het dat die tesourie wêreldwyd na "goedkoop geld" opsoek is. Hy sal dus 'n lening van $1 miljard (sowat R19 mijard teen die huidige wisselkoers) met albei hande aangryp.
"Ons is aktief wêreldwyd op soek na goedkoop geld. Ons aanvaar dat likiditeit op 'n sekere punt sal opdroog, en ons benadering is om eerder die geld te kry terwyl dit goedkoop is. Die NOB het van die eerste dag af aan ons gesê dat hy $1 miljard vir Suid-Afrika het. Ons gryp dit met albei hande aan," het Mogajane aan Business Day gesê.
Die NOB is in 2015 deur China, Indië, Brasilië, Rusland en Suid-Afrika geskep. Dié bank het reeds geld aan Suid-Afrikaanse staatsondernemings geleen.
In 2019 het hy byvoorbeeld R7 miljard aan die Suid-Afrikaanse Nasionale Padagentskap (Sanral) geleen om bestaande tolpaaie in stand te hou.
Leslie Maasdorp, finansiële hoof van die NOB, het aan Business Day gesê hoewel Suid-Afrika as 'n aandeelhouer geregtig is op 'n lening van $1 miljard, het hy nog nie aansoek daarvoor gedoen nie.
Hy het gesê sou die land dit wél doen, sal die geld "binne dae" beskikbaar wees.
Die rede hoekom 'n lening by die NOB as "goedkoop geld" beskryf word, is omdat dié bank 'n baie goeie kredietgradering het, wat beteken dat dit baie goedkoper is vir hom om self finansiering te bekom.
Maasdorp het gesê lande en instansies wat by die NOB geld leen, trek voordeel hieruit.
Die NOB sê in 'n verklaring op sy webtuiste dat hy juis op 2 April drie-jaar-effekte op die Chinese effektemark verkoop. Hy het vyf miljard yuan (sowat R13,6 miljard rand) daarmee ingesamel. Die opbrengs van dié effekte sal juis gebruik word om die invloed van die Covid-19-virus op die Chinese ekonomie teen te werk.